กว่า 600,000 คัน นำรถเข้าตรวจสอบและแก้ไขถุงลมนิรภัยที่ยังไม่ได้มาตรฐาน
นายจิรุตม์ วิศาลจิตร อธิบดีกรมการขนส่งทางบก พร้อมด้วยนายสุวัชร์ ศุภกาญจน์เดชากุล นายกสมาคมอุตสาหกรรมยานยนต์ไทย และผู้แทนจากบริษัทรถยนต์ 8 บริษัท ได้แก่ มาสด้า ฮอนด้า มิตซูบิชิ นิสสัน โตโยต้า บีเอ็มดับเบิลยู ฟอร์ด และเชฟโรเลต ร่วมลงนามบันทึกความตกลง “โครงการความร่วมมือการรณรงค์ส่งเสริมและสนับสนุนให้นำรถยนต์เข้าตรวจสอบและแก้ไขถุงลมนิรภัย” เพื่อยกระดับการดำเนินการตรวจสอบและแก้ไขถุงลมนิรภัยกับรถในกลุ่มที่เข้าข่ายต้องได้รับการเปลี่ยนถุงลมนิรภัยให้มีความปลอดภัย อธิบดีกรมการขนส่งทางบก กล่าวว่า ตั้งแต่ปี 2561 กรมการขนส่งทางบกและสมาคมอุตสาหกรรมยานยนต์ไทย ร่วมมือกันดำเนินมาตรการต่างๆ ให้ผู้ใช้รถของผู้ผลิตและจำหน่ายรถที่ติดตั้งถุงลมนิรภัย ยี่ห้อทาคาตะ (Takata) ในรถยนต์ที่ผลิตและจำหน่ายในระหว่างปี พ.ศ. 2541 ถึงปี 2561 ที่เป็นปัญหาในหลายประเทศทั่วโลกรวมทั้งประเทศไทย ซึ่งอาจส่งผลร้ายที่เป็นอันตรายกับผู้ขับรถและผู้โดยสารได้ให้นำรถมาตรวจสอบและแก้ไขถุงลมนิรภัยอย่างต่อเนื่อง จากการตรวจสอบในประเทศไทยมีถึง 1.6 ล้านคัน ซึ่งที่ผ่านมาจนถึงปัจจุบัน มีจำนวนรถที่ได้รับการแก้ไขถุงลมนิรภัยแล้วกว่า 1 ล้านคัน ยังคงมีรถยนต์อีกกว่า 600,000 คัน ที่ยังไม่ได้นำรถเข้ารับการตรวจสอบและแก้ไข เพื่อเป็นการยกระดับมาตรการในการติดตามรถที่อยู่ในข่ายต้องแก้ไขถุงลมนิรภัย กรมการขนส่งทางบก สมาคมอุตสาหกรรมยานยนต์ไทย และบริษัทรถยนต์ 8 บริษัท จึงได้จัดทำบันทึกความตกลง “โครงการความร่วมมือการรณรงค์ส่งเสริมและสนับสนุนให้นำรถยนต์เข้าตรวจสอบและแก้ไขถุงลมนิรภัย” โดยจะเชื่อมโยงข้อมูลรถที่เข้าข่ายต้องได้รับการตรวจสอบและแก้ไขถุงลมนิรภัยเข้ากับระบบฐานข้อมูลของกรมการขนส่งทางบก และ “จัดทำระบบแจ้งเตือนเจ้าของรถ” ซึ่งหากรถที่เข้าข่ายฯ มาดำเนินการทางทะเบียน หรือชำระภาษีรถ ระบบแจ้งเตือนหรือเจ้าหน้าที่จะแจ้งเจ้าของรถ ให้ได้รับทราบในทันที เพื่อนำรถไปตรวจสอบและแก้ไขถุงลมนิรภัย นอกจากนี้ กรมการขนส่งทางบก จะสนับสนุนข้อมูลเจ้าของรถ หรือผู้ถือครองรถที่อยู่ในข่ายให้กับสมาคมอุตสาหกรรมยานยนต์ไทย และบริษัทรถยนต์ 8 บริษัท เพื่อร่วมกันติดตามและแจ้งเตือนให้นำรถเข้ามาดำเนินการแก้ไข โดยไม่มีค่าใช้จ่ายใดๆ ทั้งสิ้นนายกสมาคมอุตสาหกรรมยานยนต์ไทย กล่าวเชิญชวนประชาชนตรวจสอบว่ารถของท่านเข้าข่ายต้องเข้ารับการตรวจสอบและแก้ไขถุงลมนิรภัยหรือไม่ ผ่านช่องทางต่างๆ ได้ที่ www.checkairbag.com หรือ Call Center ของแต่ละบริษัทรวมถึง ศูนย์บริการรถยนต์ของแต่ละบริษัท ขณะเดียวกันบริษัทรถยนต์ก็จะพยายามติดต่อเจ้าของรถที่เข้าข่ายแต่ยังไม่ได้รับการตรวจสอบและแก้ไขผ่านทางช่องทางต่างๆ เช่น โทรศัพท์ หรือ จดหมาย โดยการตรวจสอบและแก้ไขถุงลมนิรภัยของรถที่เข้าข่ายดังกล่าว เพื่อเป็นการปกป้องชีวิตและทรัพย์สินของผู้บริโภค และเพื่อให้เกิดความปลอดภัยในการใช้รถใช้ถนน